****

**Nyheder om sundhedsbyggeri**

**Uge 10-11 2019**

**5 prækvalificeret til nyt plejehjem i Sønderjylland**

I Tinglev er der planer om et nyt plejehjem, og nu er 5 teams blevet prækvalificeret til projektkonkurrence med henblik på totalrådgivning med arkitektkonkurrence. Visionen er, at plejehjemmet skal opføres med udgangspunkt i den nyeste viden inden for pleje og omsorg. Det klassiske plejehjem skal nytænkes, hvor plejehjemmet og beboerne får en tættere tilknytning til det nærliggende boligområde og byen Tinglev. Vinderen bliver udpeget i løbet af sommeren, og byggeriet af det nye plejehjem vil efter planen starte i foråret 2020 og stå færdigt i 2021.

Kilde: [Building-Supply.dk](https://www.building-supply.dk/article/view/650040/fem_vil_forme_plejehjem_i_tinglev?ref=newsletter&utm_medium=email&utm_source=newsletter&utm_campaign=daily), d. 6. marts 2019, af Lars Dalsgaard Adolfsen.

**Greve Kommune godkender 40 ældreboliger**

Greve Kommunes byråd har godkendt planerne om at opføre 40 ældreboliger. Boligerne skal efter planen være klar til indflytning i 2022 og kommer til at bestå af en blanding af to- og treværelseslejligheder. Boligerne opføres af Greve Boligselskab, og Greve Kommune kommer til at stå for udlejningen af boliger gennem den kommunale anvisning. Lejlighederne får fælles gårdhave samt et fælleshus med selskabslokale og overnatningsmuligheder for gæster.

Kilde: [Magasinet Pleje.dk](https://www.magasinetpleje.dk/article/view/649520/byrad_godkender_40_nye_aeldreboliger?ref=newsletter&utm_medium=email&utm_source=newsletter&utm_campaign=daily), d. 4. marts 2019, af Benita Dreyer-Andersen.

**Nyt lægehus ved Fremtidens Ældreby i Esbjerg**

I Esbjerg er der planer om et nyt plejecenter og ældreboliger, og når bygningerne er færdige, får beboerne ikke langt til lægen. Der bliver nemlig også bygget et nyt lægehus klos op ad de nye seniorboliger. Lægehuset skal ifølge planen være på mellem 8000-1000 m2 og rumme 7 læger. Det nye plejecenter skal efter planen stå færdigt i 2020 og bliver et fyrtårn for, hvad et plejecenter kan være.

Kilde: [Magasinet Pleje.dk](https://www.magasinetpleje.dk/article/view/648984/investerer_17_millioner_seniorby_far_laege_lige_til_doren?ref=newsletter&utm_medium=email&utm_source=newsletter&utm_campaign=daily), d. 28. februar 2019, af Benita Dreyer-Andersen.

(Nyhederne herunder leveres af Retriever Danmark)

**Tidligere projektdirektør: Skejby er ikke et supersygehus efter besparelser**

Den tidligere projektdirektør for Aarhus Universitetshospital (AUH) Morten Weise Olesen mener ikke, at hospitalet i Skejby kan betegnes som et supersygehus, efter budgettet blev skåret med 3 milliarder kroner: ”Besparelsen har kostet helt afgørende elementer i etableringen af sygehuset. Det er bl.a. gået ud over logistikken, så der mangler sammenhæng for patienter og ansatte,” udtaler han om det nye byggeri.

Kilde: Jyllands-Posten, side 8, d. 11. marts 2019, af Ida Dengsøe.

**Nyt supersygehus i Aarhus ramt af hårde besparelser**

Planen for det nye Aarhus Universitetshospital blev hårdt ramt af besparelser, da regeringen trak tre milliarder kroner ud af statens tilskud til supersygehuset. Samtidig gav man ikke regionen lov til at betale af egen lomme, hvilket førte til markante beskæringer af projektet. Man endte blandt andet med at skrinlægge en selvstændig forsyningsby og droppe planen om et letbanestop midt i sygehusområdet. Man har også måttet droppe fleksibiliteten i byggeriet, hvilket betyder, at der ikke umiddelbart kan bygges flere etager på.

Kilde: Århus Stiftstidende, side 6-7, d. 10. marts 2019, af Henrik Ask.

**Første etape af supersygehus i Køge går i gang**

Første etape af fremtidens supersygehus i Køge går i gang, og Italienske Itinera og CMB, der står bag projektet, bygger kompakt og energivenligt. Efter planen skal den første sengebygning stå klar i efteråret 2021, og hele byggeriet skal stå færdigt ved udgangen af 2024. Projektet er godkendt af Regionsrådet i Region Sjælland og er den største etape, TE01, af byggeriet af Sjællands Universitetshospital til i alt 4 milliarder kroner.

Kilde: Licitationen, side 8, d. 6. marts 2019, af Lars Dalsgaard Adolfsen.

**Store afstande på supersygehuset i Aarhus skaber problemer**

Det nye Aarhus Universitetshospital er blevet ombygget og udvidet for 6,4 milliarder kroner, men de store afstande i supersygehuset skaber problemer. “I de værste tilfælde betyder det, at en medarbejder skal ankomme på parkeringspladsen en halv time før den almindelige mødetid. Derfra skal vedkommende, uden at få løn, gå til en central med udlevering af kitler, videre til et omklædningsrum og til sidst ud på afdelingen, hvor arbejdsdagen begynder”, siger Vibeke Bak, fællestillidsrepræsentant for sygeplejersker i Aarhus Universitetshospital.

Kilde: Århus Stiftstidende, side 4, d. 5. marts 2019, af Henrik Ask.

**Modeludgave af Nyt OUH afsløres**

Til sommer går man for alvor i gang med byggeriet af det nye supersygehus Nyt OUH. Torsdag eftermiddag blev en modeludgave af byggeriet præsenteret. Mette Karmisholt, repræsentant for Patient- og pårørenderådet i Region Syddanmark, afslørede modellen. "Jeg er sikker på, at det vil give en bedre behandling, og det vil være bedre for de pårørende," sagde hun. Størstedelen af sygehuset skal bygges af den italienske totalentreprenør, som udgøres af Itinera og CMB, og stå færdigt i 2022.

Kilde: Fyens Stiftstidende, side 4, d. 1. marts 2019, af Tore Bønke Jeppesen.